b'\n_START_ARTICLE_\nCharles William Misner\n_START_SECTION_\nAkademska izobrazba in univerzitetne pozicije\n_START_PARAGRAPH_\nDiplomiral je na Univerzi Notre Dame leta 1952. Magisterij je opravil na Univerzi Princeton leta 1954 in tu leta 1957 doktoriral. Svojo disertacijo Outline of Feynman Quantization of General Relativity; Derivation of Field Equations; Vanishing of the Hamiltonian je izdelal pod Wheelerjevim mentorstvom._NEWLINE_Pred doktoratom je bil med letoma 1959 in 1959 asistent na Oddelku za fiziko Univerze Princeton. Med letoma 1959 in 1963 je bil tu docent. Leta 1963 je od\xc5\xa1el na Univerzo Marylanda v College Parku kot izredni profesor in leta 1966 redni profesor. Od leta 2000 je zaslu\xc5\xbeni profesor fizike Kolid\xc5\xbea za ra\xc4\x8dunalni\xc5\xa1tvo, matemati\xc4\x8dne in naravoslovne znanosti Univerze Marylanda (CMNS), kjer je \xc4\x8dlan Skupine za teorijo gravitacije. Med svojo kariero je bil mentor 22-im doktorantom, ve\xc4\x8dinoma na Univerzi Princeton in Univerzi Marylanda._NEWLINE_Bil je gostujo\xc4\x8di profesor na In\xc5\xa1titutu za gravitacijsko fiziko Maxa Plancka (znanem tudi kot In\xc5\xa1titut Alberta Einsteina), Kavlijevem in\xc5\xa1titutu za teoreti\xc4\x8dno fiziko (KITP) Univerze Kalifornije v Santa Barbari, Pape\xc5\xa1ke akademije v Krakovu, In\xc5\xa1titutu za fizikalne probleme v Moskvi (tedaj \xc5\xa1e v Sovjetski zvezi), Caltechu, Univerzi v Oxfordu in Univerzi v Cambridgeu.\n_START_SECTION_\nRaziskovalno delo\n_START_PARAGRAPH_\nVe\xc4\x8dina njegova dela sega v podro\xc4\x8dje splo\xc5\xa1ne teorije reltivnosti, ki opisuje gravitacijske interakcije zelo masivnih teles. Prispeval je k zgodnjemu razumevanju fizikalne kozmologije, kjer je med prvimi pokazal na problem obzorja, vlogo topologije v splo\xc5\xa1ni teoriji relativnosti, kvantni gravitaciji in numeri\xc4\x8dni relativnosti. Na podro\xc4\x8dju fizikalne kozmologije in topologije je prvi raziskoval Mixmastrovo vesolje, ki ga je vpeljal kot poskus bolj\xc5\xa1ega razumevanja dinamike zgodnjega Vesolja in razvil re\xc5\xa1itev Einsteinovih ena\xc4\x8db polja, ki je sedaj znana kot Misnerjev prostor. Skupaj z Richardom Lewisom Arnowittom in Stanleyjem Deserjem je objavil Hamiltonovo formulacijo Einsteinovih ena\xc4\x8db, ki razdeli Einsteinov poenoteni prostor-\xc4\x8das nazaj v lo\xc4\x8dena prostor in \xc4\x8das. Ta nabor ena\xc4\x8db, znan kot formalizem ADM, je pomemben pri nekaterih poskusih poenotenja kvantne mehanike s splo\xc5\xa1no teorijo relativnosti. Je tudi matemati\xc4\x8dno izhodi\xc5\xa1\xc4\x8de za ve\xc4\x8dino tehnik numeri\xc4\x8dnega re\xc5\xa1evanja Einsteinovih ena\xc4\x8db.'